《和两峰怀西湖之作》
明代·谢迁

武林城西山绕湖，湖山曾驻南宋都。偏安风景已陈迹，只今一宋归皇图。

太平胜槩画图里，杨柳风轻杏花雨。苏堤虹卧联六桥，歌吹声中纷士女。

孤山雪后寒梅香，岳坟愁怨啼黄鸯。湖山主人远分阃，两峰回首思茫茫。

吾生久已辞金马，幽怀每在孤山下。湖船唱和待公归，我愿低头拜东野。

作者简介：（1449—1531）明浙江馀姚人，字于乔，号木斋。成化十一年进士第一，授修撰。累迁左庶子。弘治初，与日讲，帝屡称善。八年入内阁参预机务，累官太子太保、兵部尚书兼东阁大学士，与刘健、李东阳同辅政。秉节直亮，见事尤敏，时人有“李公谋，刘公断，谢公尤侃侃”之称。武宗嗣位，请诛刘瑾不纳，致仕。旋被诬夺职，瑾诛，复职。致仕。世宗即位，即遣使慰问。嘉靖六年，再起入阁，仅数月，以老辞归。卒谥文正。有《归田稿》。